CELEX: 32011D0482
Language: hu
Date: 2011-07-28 00:00:00
Title: 2011/482/: A Bizottság határozata ( 2011. július 28. ) a pirotechnikai termékekről szóló 2007/23/EK európai parlamenti és tanácsi irányelvben meghatározott alapvető biztonsági követelmények fényében az EN 15947 szabvány hivatkozásainak közzétételéről (az értesítés a C(2011) 5310. számú dokumentummal történt) EGT-vonatkozású szöveg

29.7.2011   
            
            
               HU
            
            
               Az Európai Unió Hivatalos Lapja
            
            
               L 197/23
            
         A BIZOTTSÁG HATÁROZATA
   (2011. július 28.)
   a pirotechnikai termékekről szóló 2007/23/EK európai parlamenti és tanácsi irányelvben meghatározott alapvető biztonsági követelmények fényében az EN 15947 szabvány hivatkozásainak közzétételéről
   (az értesítés a C(2011) 5310. számú dokumentummal történt)
   (EGT-vonatkozású szöveg)
   (2011/482/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pirotechnikai termékek forgalomba hozataláról szóló, 2007. május 23-i 2007/23/EK európai parlamenti és tanácsi irányelvre (1) és különösen annak 8. cikkére,
   tekintettel a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikke által felállított állandó bizottság véleményére,
   mivel:
   
               (1)
            
            
               2010. szeptember 20-án a svéd hatóságok hivatalos kifogással éltek az EN 15947 szabvány 3., 4. és 5. része tekintetében, nevezetesen a telepek és a kombinációk vonatkozásában.
            
         
               (2)
            
            
               Az EN 15947 szabvány szerint a telepek és kombinációk akkor felelnek meg a 2007/23/EK irányelv alapvető biztonsági követelményeinek, ha puha talajba helyezik vagy oszlophoz, illetve karóhoz rögzítik őket, hogy működés közben függőlegesen álljanak.
            
         
               (3)
            
            
               A svéd hatóságok szerint az EN 15947 szabvány nem tesz eleget a 2007/23/EK irányelv I. melléklete 3. pontjában szereplő alapvető biztonsági követelményeknek. A telepek és kombinációk használata rendszerint kemény talajon, például fagyos földön és járdán, illetve aszfalton vagy betonon történik. Az EN 15947 szabvány nem írja elő az említett telepek és kombinációk kemény talajon történő tesztelését. Ezért fennáll annak a kockázata, hogy az említett telepek és kombinációk működés közben a kemény talajon nem állnak függőlegesen. Az EN 15947 szabvány nem tesz eleget a 2007/23/EK irányelv I. melléklete 3. pontjának h) alpontjában a használati utasításra előírt alapvető biztonsági követelményeknek. A tűzijátékokat természetüknél fogva gyakran használják késő este vagy éjszaka, amikor is a rossz látási viszonyok miatt nehéz elolvasni az utasításokat.
            
         
               (4)
            
            
               A Svédország által felvetett problémákat az Európai Szabványügyi Bizottság (CEN) megvizsgálta, és számos tagállam foglalt határozottan állást amellett, hogy éghajlati viszonyaikra, valamint a tűzijátékok használatára vonatkozó nemzeti szabályokra figyelemmel a talajba helyezendő vagy oszlophoz, illetve karóhoz rögzítendő telepeket és kombinációkat fel kell venni az EN 15947 szabványba. Ennek eredményeképpen a talajba helyezendő vagy oszlophoz, illetve karóhoz rögzítendő telepeket és kombinációkat felvették az említett szabványba, mivel azok – használati utasítással ellátva – megfelelnek a 2007/23/EK irányelvben meghatározott alapvető biztonsági követelményeknek.
            
         
               (5)
            
            
               A Bizottság véleménye szerint azokban a tagállamokban, ahol a tűzijátékokat elsősorban közterületeken használják, bizonyos telepeket és kombinációkat – az oszlophoz, illetve karóhoz rögzítés vagy a puha talajba helyezés követelményét tartalmazó címkeszöveg ellenére – a gyakorlatban sokszor kemény talajra vagy más kemény felületre helyezik. Más tagállamokban, ahol a tűzijátékokat elsősorban magánterületen alkalmazzák, a követelmény, miszerint a telepeket és kombinációkat puha talajba kell helyezni vagy oszlophoz, illetve karóhoz kell rögzíteni, ténylegesen megnöveli a használat biztonságosságát. Ezért a felhasználók és a közelben tartózkodók sérülésének megakadályozása érdekében szükséges az EN 15947 szabvány vonatkozó részeinek felülvizsgálata, hogy különböző típusú telepeket és kombinációkat lehessen – a közöttük lévő eltérések figyelembevétele mellett – a szabványba felvenni. Különbséget kell tenni a kemény, sík felületen való elhelyezésre szánt, arra alkalmas, és ily módon tesztelendő telepek és kombinációk, valamint a puha talajba helyezendő vagy oszlophoz, illetve karóhoz rögzítendő, és ily módon tesztelendő telepek és kombinációk között. Azokat a telepeket és kombinációkat, amelyeket nem kemény felületen való elhelyezésre szántak, és arra nem is alkalmasak, illetve nem a puha talajba való helyezésre vagy oszlophoz, illetve karóhoz rögzítésre szántak, és arra nem is alkalmasak, egy további harmadik típusba kell sorolni.
            
         
               (6)
            
            
               Mivel az EN 15947 szabvány 3., 4. és 5. részét a telepek és kombinációk tekintetében felül kell vizsgálni, az e részekre vonatkozó hivatkozásokat az Európai Unió Hivatalos Lapjában kiegészítő megjegyzéssel ellátva kell közzétenni.
            
         
               (7)
            
            
               2010. szeptember 27-én a francia hatóságok hivatalos kifogással éltek az EN 15947 szabvány 3., 4. és 5. részét illetően, mivel azok nem írják elő ejtési próba elvégzését, valamint nem határoznak meg eltérő biztonsági távolságokat a működtetők és a közönség számára.
            
         
               (8)
            
            
               A CEN keretében folytatott megbeszélés nyomán az a döntés született, hogy nincsen szükség az ejtési próba Franciaország által javasolt előírására. Az EN 15947 szabványban szereplő leírásoknak megfelelő mechanikai kondicionálás már az előző EN 14035 szabványsorozatnak is részét képezte, és már a múltban is kifejezetten eredményesen alkalmazták. Ez a tesztmódszer magába foglalja a 2007/23/EK irányelvben meghatározott, a szokásos, előrelátható körülmények közötti kezelésre és szállításra való érzékenységre vonatkozó követelményeket.
            
         
               (9)
            
            
               A Bizottság úgy véli, hogy az EN 15947 szabványban jelenleg is szereplő mechanikai kondicionálási teszt megfelelő módon lefedi a 2007/23/EK irányelvben meghatározott, a szokásos, előrelátható körülmények közötti kezelésre és szállításra való érzékenységre vonatkozó követelményeket.
            
         
               (10)
            
            
               Franciaország felvetette továbbá, hogy az EN 15947 szabvány 3. részében meghatározott biztonsági távolságok csak a működtetőt védik minden esetben, a közönséget nem. Ha például a terméket magas épületek közelében lövik fel, fennáll annak a kockázata, hogy a termék károsítja az épületek külső részét, vagy megsebesíti az erkélyeken vagy a teraszokon tartózkodókat. Franciaország ezért javasolta, hogy minden egyes pirotechnikai termékre vonatkozóan meg kell határozni a biztonsági távolságokat azok maximális működési magasságának figyelembevételével.
            
         
               (11)
            
            
               A CEN keretében a biztonsági távolságokat illetően folytatott megbeszélések során egyértelművé vált, hogy egy adott kategórián belül minden egyes termékre vonatkozóan azonos biztonsági távolságot kell előírni. Az ezen elvtől való eltérés jelentős kockázattal járna, mivel a biztonsági távolságot a használat előtt a szakismerettel nem rendelkező felhasználónak kellene beállítania.
            
         
               (12)
            
            
               A Bizottság álláspontja szerint összezavarhatja a felhasználókat, ha az azonos kategóriába tartozó pirotechnikai termékekre túl sok különböző biztonsági távolságot határoznak meg, és főként, ha a biztonsági távolságok eltérőek a szakismeretekkel nem rendelkező felhasználókra és közönségükre vonatkozóan. Ezért nem szükséges az EN 15947 szabvány 3., 4. és 5. részének e tekintetben történő felülvizsgálata, mivel az már eleget tesz a 2007/23/EK irányelvben meghatározott alapvető biztonsági követelményeknek,
            
         ELFOGADTA EZT A HATÁROZATOT:
   1. cikk
   Az EN 15947 szabvány 3., 4. és 5. részeinek hivatkozásait közzé kell tenni az Európai Unió Hivatalos Lapjában.
   2. cikk
   (1)   Az EN 15947 szabvány 3., 4. és 5. része hivatkozásainak az Európai Unió Hivatalos Lapjában történő közzétételéhez a következő kiegészítő megjegyzést kell fűzni:
   „A szabvány felülvizsgálatáig és újbóli közzétételéig a tagállamok az EN 15947 szabványnak megfelelő telepeket és kombinációkat csak akkor tekinthetik úgy, hogy azok eleget tesznek a 2007/23/EK európai parlamenti és tanácsi irányelv I. mellékletében meghatározott alapvető biztonsági követelményeknek, ha forgalomba hozataluk előtt az alább feltüntetett egyértelmű címkeszöveggel látták el őket.
   
                
            
            
               A sík talajra helyezendő telepek és kombinációk esetében:
               »Helyezze a telepet sík talajra.« vagy »Helyezze a kombinációt sík talajra.«
            
         
                
            
            
               A puha talajba vagy anyagba helyezendő telepek és kombinációk esetében:
               »Helyezze a telepet függőleges helyzetben a puha talajba vagy más nem gyúlékony anyagba, pl. homokba.« vagy »Helyezze a kombinációt függőleges helyzetben a puha talajba vagy más nem gyúlékony anyagba, pl. homokba.«
            
         
                
            
            
               Az oszlophoz, illetve karóhoz rögzítendő telepek és kombinációk esetében:
               »A telepet függőleges helyzetben rögzítse erősen egy szilárd oszlophoz, illetve karóhoz.«, »Biztosítsa, hogy a telep felső része túlnyúljon a karó vagy az oszlop felső végén.« vagy »A kombinációt függőleges helyzetben rögzítse erősen egy szilárd oszlophoz, illetve karóhoz.«, »Biztosítsa, hogy a telep felső része túlnyúljon az oszlop vagy a karó felső végén«. A telep vagy kombináció oszlophoz, illetve karóhoz való rögzítésének módszerét és módjait megfelelő részletességgel és olyan szakkifejezések használata mellett kell leírni, amelyeket a kísérő használati utasításban a nem hivatásos felhasználók is könnyedén megértenek.
            
         
                
            
            
               Más telepek és kombinációk esetében: [kérjük, adjon meg más biztonsági utasításokat azon telep vagy kombináció esetében, amelyet nem sík talajon való elhelyezésre szántak, és arra nem is alkalmas, illetve nem puha talajba vagy anyagba való helyezésre vagy oszlophoz, illetve karóhoz rögzítésre szántak, és arra nem is alkalmas.]”
            
         (2)   Az EN 15947 szabványt átvevő nemzeti szabvány hivatkozási számát az (1) bekezdésben említett megjegyzéssel együtt kell közzétenni.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2011. július 28-án.
      
         
            a Bizottság részéről
         
         Antonio TAJANI
         
            alelnök
         
      
   
   
      (1)  HL L 154., 2007.6.14., 1. o.
   
      (2)  HL L 204., 1998.7.21., 37. o.